Deur eie verslaggewerDonderdag, Maart 12, 2020 19:00
GEMORS: Dis ’n pyn om alles in jou kas te pas en dit steeds netjies te laat lyk. ~ iStockPhoto
Dis ’n pyn om alles in jou kas te pas en dit steeds netjies te laat lyk, nè?
Maar met die wenke van afr.feminineclub.com kan jy jou plek gou-gou regkry.
Maak seker die klere wat jy die graagste in die herfs dra, is op ’n plek waar jy dit maklik kan kry. As jy dit – en byvoorbeeld jou jeans – boonop op oop rakke pak, kan jy altyd sien wat waar is en is dit byderhand wanneer jy dit nodig het.
Beursies is nog iets wat moeilik is om netjies te bêre. ’n Oop kas werk lekker hiervoor. Maak op een rak al jou beursies staan en op die volgende byvoorbeeld al jou handsakke. Nie net hou dit alles mooi bymekaar nie, dié uitstalling kan ’n dekor feature wees.
’n Mens kom maklik in die versoeking om net goed onder jou bed in te skop as jy nie weet wat om daarmee te maak nie. Moenie! Dit lyk slordig en later weet jy nie meer wat daar onder aangaan nie. Kry ’n paar kratte wat onder die bed kan inpas en pak byvoorbeeld al die skoene daarin. Só bly alles bymekaar en kan jy dit maklik uithaal wanneer jy byvoorbeeld skoonmaak.
Hake teen die muur is natuurlik ook ’n uitweg, veral met iets soos serpe. Dit lyk mooi en hou jou vloer oop.